ผู้ประกอบการไทยจับคู่ธุรกิจ ทำ Live Sale ผ่านแพลตฟอร์มเถาเป่าของจีนเป็นครั้งแรก ผลตอบรับดีเยี่ยม
นายสินิตย์ เลิศไกร รัฐมนตรีช่วยว่าการกระทรวงพาณิชย์ เปิดเผยว่า กรมเจรจาการค้าระหว่างประเทศ นำผู้ประกอบการอาหาร เกษตร และเกษตรแปรรูปของไทย ที่ผ่านการคัดเลือก 5 ราย จากโครงการ DTN Business Plan Award 2021 “ชี้ช่องโอกาส บุกตลาดด้วย FTA” เข้าร่วมกิจกรรมจับคู่ธุรกิจกับผู้ประกอบการนำเข้าของจีน รวมทั้งจัดกิจกรรมจำหน่ายสินค้าผ่านทาง Live Sale และจำหน่ายบนแพลตฟอร์มอีคอมเมิร์ซ ระหว่างวันที่ 26-27 มกราคมที่ผ่านมา การจัดกิจกรรมครั้งนี้ ถือว่าประสบความสำเร็จอย่างมาก ผู้ประกอบการทั้ง 5 ราย ได้ทำ Live Sale ผ่านแพลตฟอร์มเถาเป่า (TAOBAO) เป็นครั้งแรก ซึ่งได้รับการตอบรับจากผู้บริโภคชาวจีนเป็นอย่างดี สามารถจำหน่ายสินค้าหมดภายในเวลาอันรวดเร็ว สำหรับกิจกรรมจับคู่ธุรกิจออนไลน์ (OBM) มีผู้นำเข้าจีนให้ความสนใจเข้าร่วมกว่า 9 บริษัท คาดว่าในปี 2565 ผู้ประกอบการทั้ง 5 ราย จะทำยอดจำหน่ายสินค้าผ่านช่องทางออนไลน์ได้กว่า 140 ล้านบาท ผู้ประกอบการไทยสามารถใช้ประโยชน์จากความตกลงการค้าเสรี (FTA) เพิ่มแต้มต่อขยายการส่งออกสินค้าไปตลาดต่างประเทศ โดยเฉพาะ FTA อาเซียน-จีน ซึ่งได้ลดหรือยกเลิกการเก็บภาษีนำเข้าส่วนใหญ่ให้กับสินค้าอาหาร เกษตร และเกษตรแปรรูปของไทยแล้ว จึงเป็นโอกาสในการส่งออกไปตลาดจีนซึ่งเป็นตลาดออนไลน์ที่ใหญ่ที่สุดในโลก มีมูลค่าถึง 1.94 ล้านล้านเหรียญสหรัฐ และผู้บริโภคจีนส่วนใหญ่มีความสนใจและต้องการซื้อสินค้าประเภทดังกล่วของไทยเพิ่มขึ้นในช่วงสถานการณ์โควิด-19ขณะทีในปี 2564 มูลค่าการส่งออกสินค้าเกษตรแปรรูปจากไทยไปจีน มีมูลค่า 38,513.70 ล้านบาท ขยายตัวร้อยละ 8.89 จากช่วงเดียวกันของปีก่อนหน้า สินค้าส่งออกสำคัญ อาทิ เครื่องดื่ม ผลิตภัณฑ์ข้าวสาลี อาหารสำเร็จรูป ผลไม้กระป๋องและแปรรูป อาหารสัตว์เลี้ยงและอาหารทะเลกระป๋องและแปรรูป เป็นต้น